ԱՐՏԱՇԱՏ ՀԱՄԱՅՆՔԻ ՂԵԿԱՎԱՐ ԿԱՌԼԵՆ ՄԿՐՏՉՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ` ՀՀ ՍԱՀՄԱՆԱԴՐՈՒԹՅԱՆ ՕՐՎԱ ԱՌԹԻՎ

Արտաշատ միավորված համայնքի սիրելի՛ բնակիչներ, սիրելի՛ հայրենակիցներ, շնորհավորում եմ բոլորիս Սահմանադրության օրվա առթիվ:

1995 թվականի հուլիսի 5-ի համաժողովրդական հանրաքվեով ընդունվեց ՀՀ Սահմանադրությունը, որի առաջին հոդվածում հռչակված է՝ Հայաստանի Հանրապետությունն ինքնիշխան, ժողովրդավարական, սոցիալական և իրավական պետություն է:

Իսկ երկրորդ հոդվածում նշված է՝ Հայաստանի Հանրապետությունում իշխանությունը պատկանում է ժողովրդին:

Այս կարևոր դրույթները ևս մեկ անգամ փաստում են, որ յուրաքանչյուրս պարտավոր ենք ապրել Երկրի մայր օրենքի գերակայությամբ՝ օրինապահ աշխատանքով կերտելով ազատ ու ինքնիշխան պետություն:

Յուրաքանչյուրս պետք է իր ներդրումն ունենա, որպեսզի Սահմանադրությամբ երաշխավորված իրավունքներն ու ազատությունը իրականություն դառնան մեր բոլոր քաղաքացիների համար և շարունակենք միասին կառուցել քաղաքականապես ու տնտեսապես զարգացած պետություն:

Խոնարհվում եմ բոլոր ժամանակներում հանուն հայրենիքի ու ինքնիշխան պետության իրենց կյանքը զոհած մեր եղբայրների ու քույրերի հիշատակի առջև:

Մեկ անգամ ևս շնորհավորում եմ բոլորիս այս կարևոր օրվա առթիվ, խաղաղություն և առաջընթաց եմ մաղթում մեր երկրին, հավատ ու լավատեսություն՝ մեր ժողովրդին:

🇦🇲Շնորհավո՛ր Սահմանադրության տոնը: